**VALSTYBĖS ĮMONĖ „INDĖLIŲ IR INVESTICIJŲ DRAUDIMAS“**

**INDĖLIŲ DRAUDIMO SISTEMOS DALYVIŲ IR ĮSIPAREIGOJIMŲ INVESTUOTOJAMS DRAUDIMO SISTEMOS DALYVIŲ VEIKLOS STEBĖSENOS**

**DĖL ATITIKTIES LIETUVOS RESPUBLIKOS INDĖLIŲ IR ĮSIPAREIGOJIMŲ INVESTUOTOJAMS DRAUDIMO ĮSTATYMO IR JO ĮGYVENDINAMŲJŲ TEISĖS AKTŲ NUSTATYTIEMS REIKALAVIMAMS**

**VEIKLOS SRITIES VERTINIMO APRAŠYMAS**

2021 m. rugpjūčio 20 d. Nr. 16-12

Vilnius

**BENDROJI DALIS**

Valstybės įmonės „Indėlių ir investicijų draudimas“ (toliau – IID) direktoriaus įsakymu sudaryta korupcijos pasireiškimo tikimybės nustatymo atitinkamose IID veiklos srityse darbo grupė (toliau – KPTNDG) atliko Lietuvos Respublikos finansų ministro 2021 m. birželio 8 d. įsakymo Nr. 1K-211 „Dėl Lietuvos Respublikos finansų ministerijos ir finansų ministro valdymo sritims priskirtų įstaigų, įmonių veiklos sričių, kuriose 2021 metais reikia atlikti korupcijos pasireiškimo tikimybės analizę, nustatymo“ (toliau – FM įstatymas Nr. 1K-211) 11 punkte nustatytos veiklos srities (*indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėsena dėl atitikties Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytiems reikalavimams* (toliau – **analizuojama veiklos sritis**)), kurioje yra didelė korupcijos pasireiškimo tikimybė, analizę ir vertinimą (toliau – analizė ir vertinimas).

Analizuoti ir vertinti 2021 m. rugpjūčio 18 d. galiojantys analizuojamą veiklos sritį reglamentuojantys teisės aktai.

1. **VEIKLOS SRITIES ANALIZĖS APIMTIS IR METODAI**

**Analizės ir vertinimo tikslas** – nustatyti korupcijos rizikos veiksnius analizuojamoje veiklos srityje ir parengti bei įgyvendinti prevencijos priemones analizės metu nustatytiems korupcijos rizikos veiksniams valdyti ar pašalinti (jei būtina).

**Analizuotas objektas** –IID veikla atliekant indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėseną dėl atitikties Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytiems reikalavimams.

Veiklos srities esamos situacijos analizė ir vertinimas atliktas vadovaujantis:

1. Lietuvos Respublikos korupcijos prevencijos įstatymo (toliau – KPĮ) 6 straipsniu;
2. Korupcijos prevencijos tvarkos aprašu, patvirtintu Lietuvos Respublikos finansų ministro 2007 m. rugsėjo 20 d. įsakymu Nr. 1K-261 „Dėl korupcijos prevencijos finansų ministrui pavestose valdymo srityse ir informacijos apie pažeidimus administravimo finansų ministerijoje“ (Lietuvos Respublikos finansų ministro 2020 m. vasario 13 d. įsakymo Nr. 1K-39 redakcija);
3. Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijomis, patvirtintomis Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 „Dėl valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“;
4. Valstybės įmonės ,,Indėlių ir investicijų draudimas“ korupcijos prevencijos politika, patvirtinta IID direktoriaus 2021 m. gegužės 31 d. įsakymu Nr. V-68.

Vadovaujantis FM įsakymo Nr. 1K-211 11 punktu, KPTNDG atliko antikorupcinę analizę ir vertinimą šioje srityje – *indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėsena dėl atitikties Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytiems reikalavimams* (veiklos sritis atitinka KPĮ 6 straipsnio 4 dalies 2 ir 4 punktuose nustatytus kriterijus).

Lietuvos Respublikos finansų ministro 2008 m. rugsėjo 16 d. įsakymo Nr. 1K-288 „Dėl Lietuvos Respublikos finansų ministerijos ir jos reguliavimo srities įstaigų veiklos sričių, kuriose yra korupcijos pasireiškimo tikimybė, nustatymo“ (toliau – FM įsakymas Nr. 1K-288) 10.1 papunktyje nustatyti kriterijai, kuriais remiantis analizuojama veiklos sritis yra priskiriama veiklos sritims, kuriose egzistuoja korupcijos pasireiškimo tikimybė (veiklos sritis atitinka KPĮ 6 straipsnio 4 dalies 2 ir 4 punktuose nustatytus kriterijus).

Atsižvelgiant į tai, esama situacija analizuojamoje veiklos srityje turėtų būti įvertinta taikant šiuos FM įsakyme Nr. 1K-288 nurodytus KPĮ 6 straipsnio 4 dalyje nustatytus kriterijus:

1. KPĮ 6 straipsnio 4 dalies 2 punkte nustatytą kriterijų – *pagrindinės funkcijos yra kontrolės ar priežiūros vykdymas*;
2. KPĮ 6 straipsnio 4 dalies 4 punkte nustatytą kriterijų – *veikla yra susijusi su leidimų, nuolaidų, lengvatų ir kitokių papildomų teisių suteikimu ar apribojimu*.

KPTNDG, atlikdama analizuojamos veiklos srities antikorupcinį vertinimą, analizuojamą veiklos sritį vertino pagal minėtus kriterijus.

Pirminei informacijai apie analizuojamos veiklos srities esamą situaciją gauti KPTNDG parengė klausimyną, kuris skirtas nustatyti, kaip teisės aktai reglamentuoja *indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėsenos dėl atitikties Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytiems reikalavimams veiklos sritį*, ir šį klausimyną pateikė užpildyti pagal kompetenciją analizuojamą veiklos sritį vykdančiam IID padaliniui – IID Draudėjų patikrinimų skyriui (toliau – DPS).

1. **VEIKLOS SRITIES ANALIZĖS METU NUSTATYTI KORUPCIJOS RIZIKOS VEIKSNIAI**

Vertinamuoju laikotarpiu galiojo šie pagrindiniai analizuojamą veiklos sritį reglamentuojantys teisės aktai:

1. Lietuvos Respublikos indėlių ir įsipareigojimų investuotojams draudimo įstatymas (toliau – IĮIDĮ);
2. Valstybės įmonės ,,Indėlių ir investicijų draudimas“ indėlių draudimo sistemos dalyvių ir įsipareigojimų investuotojams draudimo sistemos dalyvių patikrinimų taisyklės, patvirtintos IID direktoriaus 2020 m. gruodžio 10 d. įsakymu Nr. V-165 (toliau – Taisyklės).

Atlikus analizuojamą veiklos sritį reglamentuojančių teisės aktų analizę ir vertinimą, **KPTNDG nustatė**:

1. Analizuojamos veiklos srities proceso dalyvių uždaviniai, funkcijos aiškiai paskirstytos, nustatytos aiškios pareigos ir teisės.
2. Aiškiai aprašyti analizuojamos veiklos srities proceso dalyvių veiksmai, jų eiliškumas ir atlikimo terminai.
3. IID įdiegta vidaus kontrolės ir kokybės vadybos sistema leidžia užtikrinti efektyvią analizuojamos veiklos srities proceso vidaus kontrolę, t. y. IID priimti vidiniai teisės aktai tinkamai reglamentuoja darbuotojų veiklos ir sprendimų priėmimo vidaus kontrolės procedūras, kurios yra faktiškai vykdomos ir veiksmingos, IID įdiegta kokybės vadybos sistema, atitinkanti ISO 9001 standarto reikalavimus.
4. Pagal IID korupcijos prevencijos politiką yra priimti sprendimai, užtikrinantys Lietuvos Respublikos viešųjų ir privačių interesų derinimo įstatymo reikalavimų laikymąsi, t.y. DPS darbuotojai tinkamai deklaruoja privačius interesus, o esant poreikiui nusišalina. Paminėtina, kad už šių nuostatų tinkamą įgyvendinimą ir stebėseną yra paskirtas atsakingas IID atitikties pareigūnas.
5. Analizuojamos veiklos srities procese įdiegtas 4 akių principas.
6. Analizuojamos veiklos srities proceso valdymui IID turi įsidiegusi elektroninę draudėjų patikrinimų valdymo sistemą (toliau – EDPVS). EDPVS užtikrina objektyvumą (pašalinta „žmogiškojo faktoriaus“ klaidos tikimybė): a) nustatant sistemų dalyvių patikrinimo kategorijos lygį; b) atrenkat sistemų dalyvius planiniams patikrinimams; c) formuojant statistines ataskaitas apie patikrinimus ir jų rezultatus. EDPVS pagalba optimizuotos sistemų dalyvių patikrinimų organizavimo procedūros: a) pagreitintas sistemų dalyvių patikrinimo kategorijos lygio nustatymo ir planinių patikrinimų plano sudarymo procesas ir šiame procese pašalinta „žmogiškojo faktoriaus“ klaidos tikimybė (iki EDPVS įdiegimo sistemų dalyvių patikrinimo kategorijos lygio nustatymo ir planinių patikrinimo plano sudarymo procesas užtukdavo apie 2-4 dienas, buvo „žmogiškojo faktoriaus“ klaidos tikimybė, o įdiegus EDPVS, sistemų dalyvių patikrinimo kategorijos lygio nustatymo ir planinių patikrinimo plano sudarymo procesas užtrunka iki kelių minučių bei EDPVS pašalinta žmogiškojo faktoriaus“ klaidos tikimybė); b) panaikinta rašytinės formos teiktinų ataskaitų apie tikrinimų rezultatus formavimo ir teikimo būtinybė (iki EDPVS įdiegimo buvo formuojamos mažiausiai keturios rašytinės formos ataskaitos (I, II, III ketvirčių ir metinė), o įdiegus EDPVS, EDPVS automatiniu būdu („vieno mygtuko paspaudimu“) formuoja statistines ataskaitas apie patikrinimus ir jų rezultatus pagal pasirinktą laikotarpį ir jas galima suformuoti (matyti) bet kuriuo momentu; taip pat supaprastina ir pagreitina reikiamos informacijos, susijusios su tikrinimais, paieška ir pateikimas sistemos vartotojui).
7. IID vidiniai teisės aktai periodiškai (ne rečiau kaip kartą per metus) peržiūrimi ir, esant teisinio reglamentavimo pasikeitimams, spragoms ar kolizijoms, vykdomas jų taisymas.
8. Atsižvelgiant į Lietuvos Respublikos finansų ministerijos nuomonę, kad IID nėra taikomos Lietuvos Respublikos viešojo administravimo įstatymo nuostatos, susijusios su ūkio subjektų veiklos priežiūra[[1]](#footnote-1), ir IID nelaikytina ūkio subjektų veiklos priežiūrą atliekančiu subjektu[[2]](#footnote-2), todėl vertinama, kad šiuo metu galiojančios IID indėlių draudimo sistemos dalyvių ir įsipareigojimų investuotojams draudimo sistemos dalyvių patikrinimų taisyklės yra keistinos, nes IĮIDĮ numatyta funkcija prižiūrėti „*ar indėlių draudimo sistemos dalyviai ir įsipareigojimų investuotojams draudimo sistemos dalyviai laikosi šio įstatymo ir jo įgyvendinamųjų teisės aktų nustatytų reikalavimų*“ labiau atitinka „stebėsenos“, o ne priežiūros „patikrinimų“ sąvoką (paminėtina, kad priežiūros institucija IĮIDĮ prasme yra Lietuvos bankas). Taip pat siūlytina atsisakyti tam tikrų, KPTNDG vertinimu, perteklinių IID darbuotojų veiksmų stebėsenos srityje, pvz. privalomo draudimo sistemos dalyvių darbuotojų žinių patikrinimo, klausimynų pildymo ir kitų veiksmų, Taisyklėse daugiau dėmesio kreipiant į draudimo sistemų dalyvių teikiamų duomenų kokybę ir mokymus (metodinę medžiagą).

**KPTNDG apibendrintu vertinimu:**

* IID įstatymų ir kitų teisės norminių aktų pagrindu priėmė būtinus vidinius teisės aktus, nustatančius/detalizuojančius indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėsenos dėl atitikties IĮIDĮ ir jo įgyvendinamųjų teisės aktų nustatytiems reikalavimams procedūras.
* IID įdegta vidaus kontrolės ir kokybės vadybos sistema leidžia užtikrinti efektyvią analizuojamos veiklos srities proceso vidaus kontrolę, be to, analizuojamos veiklos srities proceso valdymui IID įdiegta elektroninė draudėjų patikrinimų valdymo sistema (EDPVS), taip pat analizuojamos veiklos srities procese įdiegtas 4 akių principas.
* Konstatuotina, kad IID vidiniai teisės aktai, reglamentuojantys indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėseną dėl atitikties IĮIDĮ ir jo įgyvendinamųjų teisės aktų nustatytiems reikalavimams, yra tobulintini antikorupciniu požiūriu tuo, jog IID atliekamos funkcijos turėtų būti tiksliau ir aiškiau apibrėžtos, IID vidiniuose teisės aktuose keičiant sąvoką „patikrinimai“ į „stebėsena“ ir patikslinant su tuo susijusias vidinių teisės aktų nuostatas, taip pat atsisakant perteklinių IID darbuotojų veiksmų stebėsenos srityje, pvz. privalomo draudimo sistemos dalyvių darbuotojų žinių patikrinimo, klausimynų pildymo ir kitų veiksmų, Taisyklėse daugiau dėmesio kreipiant į draudimo sistemų dalyvių teikiamų duomenų kokybę ir mokymus (metodinę medžiagą).

1. **PASIŪLYMAI DĖL KORUPCIJOS RIZIKOS SUMAŽINIMO AR PANAIKINIMO**

|  |  |  |  |  |
| --- | --- | --- | --- | --- |
| **Eil. Nr.** | **Priemonės** | **Įvykdymo laikas** | **Laukiami rezultatai** | **Vertinimo kriterijai** |
| 1. | Pakeistos ir nauja redakcija išdėstytos Valstybės įmonės „Indėlių ir investicijų draudimas“ indėlių draudimo sistemos dalyvių ir įsipareigojimų investuotojams draudimo sistemos dalyvių patikrinimų taisyklės | Iki 2021 m. IV ketv. pabaigos | Bus tiksliau ir aiškiau apibrėžtos IID atliekamos funkcijos draudimo sistemų dalyvių stebėsenos srityje, IID vidiniuose teisės aktuose keičiant sąvoką „patikrinimai“ į „stebėsena“ ir patikslinant nuostatas dėl IID darbuotojų veiksmų stebėsenos srityje. | Naujos redakcijos taisyklės |

Pridedama: *„Indėlių draudimo sistemos dalyvių ir įsipareigojimų investuotojams draudimo sistemos dalyvių veiklos stebėsenos dėl atitikties Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytiems reikalavimams analizavimo ir vertinimo klausimynas“*

KPTNDG vadovė Alma Jakštienė

KPTNDG nariai:

Alena Mugenienė

Gražina Gema Bačiulienė

Dovilė Stoškuvienė

Robertas Kvietkovskis

\_\_\_\_\_\_\_\_\_\_\_\_\_\_\_

**INDĖLIŲ DRAUDIMO SISTEMOS DALYVIŲ IR ĮSIPAREIGOJIMŲ INVESTUOTOJAMS DRAUDIMO SISTEMOS DALYVIŲ VEIKLOS STEBĖSENOS DĖL ATITIKTIES LIETUVOS RESPUBLIKOS INDĖLIŲ IR ĮSIPAREIGOJIMŲ INVESTUOTOJAMS DRAUDIMO ĮSTATYMO IR JO ĮGYVENDINAMŲJŲ TEISĖS AKTŲ NUSTATYTIEMS REIKALAVIMAMS**

**ANALIZAVIMO IR VERTINIMO KLAUSIMYNAS**

**KPĮ 6 straipsnio 4 dalies 2 punkte numatytas kriterijus – „Pagrindinės funkcijos yra kontrolės ar priežiūros vykdymas“**

|  |  |
| --- | --- |
| **Klausimas** | **Atsakymas (taip/ne/ aprašyti, jei reikia)** |
| 1. Ar IID įstatymų ir kitų teisės norminių aktų, suteikiančių įgaliojimus vykdyti stebėsenos (priežiūros) funkcijas, pagrindu priėmė būtinus teisės aktus, nustatančius / detalizuojančius stebėsenos (priežiūros) veiksmų, procedūrų ar vykdymo formas, tvarką, periodiškumą? | TAIP |
| 2. Ar IID priimtuose teisės aktuose numatyti konkretūs stebėsenos (priežiūros) funkcijas vykdantys / sprendimus priimantys subjektai (padaliniai, atskiri darbuotojai), išsamiai ir tiksliai apibrėžtos jų teisės ir pareigos? Ar šiems subjektams nesuteikti per platūs įgaliojimai veikti savo nuožiūra? | TAIP |
| 3. Ar IID priimti teisės aktai, sprendimai, užtikrinantys Lietuvos Respublikos viešųjų ir privačių interesų derinimo įstatymo reikalavimų laikymąsi? | TAIP |
| 4. Ar IID priimtuose teisės aktuose įtvirtinta konkreti ir tiksli sprendimų priėmimo procedūra (pvz.: sprendimų priėmimo principai, kriterijai, terminai) vykdant stebėsenos (priežiūros) funkcijas? | TAIP |
| 5. Ar IID priimtuose teisės aktuose aiškiai atskirtos sprendimų priėmimo ir stebėsenos (priežiūros) vykdymo funkcijos? | TAIP |
| 6. Ar IID teisės aktai reglamentuoja stebėsenos (priežiūros) funkcijas vykdančių subjektų veiklos ir sprendimų priėmimo vidaus kontrolės (prevencinės, einamosios, paskesniosios) procedūras? Ar tokia kontrolė yra vykdoma, ar ji pakankamai veiksminga? | TAIP |
| 7. Ar IID priimti vidaus teisės aktai reglamentuoja stebėsenos (priežiūros) funkcijas vykdančių subjektų veiklos ir sprendimų apskundimo tvarką? | TAIP |
| 8. Ar IID buvo gauta asmenų skundų, pranešimų, kitokio pobūdžio informacijos dėl stebėsenos (priežiūros) subjektų veiklos / priimtų sprendimų teisėtumo, pagrįstumo? Ar buvo atliekamas tokios informacijos tyrimas? | NE |
| 9. Ar IID priimti teisės aktai periodiškai peržiūrimi? Ar vykdomas nustatytų teisinio reglamentavimo spragų ar kolizijų taisymas? | TAIP |

**KPĮ 6 straipsnio 4 dalies 4 punkte numatytas kriterijus – „Veikla yra susijusi su leidimų, nuolaidų, lengvatų ir kitokių papildomų teisių suteikimu ar apribojimu“**

|  |  |
| --- | --- |
| **Klausimas** | **Atsakymas (taip/ne/ aprašyti, jei reikia)** |
| 1. Ar IID įstatymų ir kitų teisės norminių aktų pagrindu priėmė būtinus teisės aktus, nustatančius / detalizuojančius leidimų, licencijų, lengvatų, nuolaidų, kitokių papildomų teisių išdavimo / neišdavimo arba suteikimo / nesuteikimo, teisinės atsakomybės, kitų teisinio / ekonominio poveikio priemonių procedūras? Ar šiuose teisės aktuose aiškiai ir tiksliai reglamentuojama administracinės procedūros eiga, terminai, nustatyti konkretūs, objektyviai pamatuojami reikalavimai procedūroje dalyvaujantiems asmenims (pvz.: reikalavimai asmenų teisiniam statusui, asmenų pateikiamiems dokumentams ir kt.)? | TAIP |
| 2. Ar IID teisės aktuose aiškiai ir tiksliai numatyti leidimus, licencijas ir kitus dokumentus išduodantys / neišduodantys, teisinę atsakomybę ir kitas teisinio / ekonominio poveikio priemones taikantys subjektai (IID padaliniai ar darbuotojai), ar išsamiai apibrėžta šių subjektų kompetencija? Ar šiems subjektams nesuteikti per platūs įgaliojimai veikti savo nuožiūra? | TAIP |
| 3. Ar IID teisės aktai suteikia įgaliojimus išduoti / suteikti leidimus, licencijas ir kitus dokumentus, taikyti teisinę atsakomybę, kitas teisinio / ekonominio poveikio priemones kolegialiai institucijai? Jei taip, ar teisės aktai detaliai reglamentuoja kolegialios institucijos sudarymo, sudėties atnaujinimo, narių skyrimo, administracinės procedūros sprendimo priėmimo tvarką? Ar šie teisės aktai numato kolegialios institucijos narių individualią atsakomybę už priimtus sprendimus? | TAIP |
| 4. Ar IID teisės aktuose įtvirtinti aiškūs kriterijai, principai, kuriais vadovaujantis priimamas sprendimas išduoti / neišduoti leidimus, licencijas ir kitus dokumentus? Ar numatyti konkretūs administracinės procedūros sprendimų priėmimo terminai? | TAIP |
| 5. Ar teisinis reglamentavimas užtikrina veiklos ar atskirų tokios veiklos subjektų santykių skaidrumą? Ar teisinis reglamentavimas nesukuria nevienodų (taikant išimtis ar lengvatas kai kuriems tokios veiklos subjektams) ar diskriminuojančių sąlygų tam tikroje srityje veikiantiems subjektams? | TAIP |
| 6. Ar IID teisės aktuose atskirtas sprendimo išduoti / neišduoti leidimus, licencijas ir kitus dokumentus priėmimo ir licencijuojamos ar kitokios veiklos stebėsenos (priežiūros) bei sankcijų taikymo funkcijų įgyvendinimas? | TAIP |
| 7. Ar IID reglamentuota sprendimų išduoti / neišduoti leidimus, licencijas ir kitus dokumentus priėmimo proceso vidaus kontrolės (prevencinės, einamosios, paskesniosios) procedūros? | TAIP |
| 8. Ar IID, išduodant / neišduodant leidimus, licencijas lengvatas, nuolaidas, suteikiant / nesuteikiant kitokias papildomas teises, taikomas „vieno langelio“ principas? | TAIP |
| 9. Ar IID, išduodant / neišduodant leidimus, licencijas lengvatas, nuolaidas, suteikiant / nesuteikiant kitokias papildomas teises, naudojamos informacinės technologijos (diegiama / įdiegta e. valdžios sistema). | TAIP |
| 10. Ar IID teisės aktuose numatyta subjektų, išduodančių leidimus, licencijas ir kitus dokumentus, veiklos ir priimtų sprendimų apskundimo tvarka? Ar buvo gauta asmenų skundų, pranešimų, kitokio pobūdžio informacijos dėl leidimus, licencijas ir kitus dokumentus išduodančių arba suteikiančių subjektų veiklos / priimtų sprendimų teisėtumo, pagrįstumo? Ar buvo atliekamas tokios informacijos tyrimas? | TAIP |
| 11. Ar IID teisės aktai periodiškai peržiūrimi? Ar vykdomas nustatytų teisinio reglamentavimo spragų ar kolizijų taisymas? | TAIP |

1. „*Atkreipiame dėmesį, kad pagal VAĮ 34 straipsnio 1 dalį Lietuvos Respublikos Vyriausybės patvirtintą ūkio subjektų veiklos priežiūrą atliekančių subjektų interaktyvų sąrašą skelbia Lietuvos Respublikos ekonomikos ir inovacijų ministerija interneto svetainėje (adresu https://eimin.lrv.lt/lt/veiklos-sritys/verslo-aplinka/verslo-prieziuros-politika/ekspertu-komisija/prieziuros-funkcijas-atliekanciu-instituciju-sarasas). Draudimo įmonė nėra įtraukta į minėtą priežiūros funkcijas atliekančių institucijų sąrašą, tai reiškia, kad ji nevykdo ūkio subjekto veiklos priežiūros, todėl VAĮ nuostatos, susijusios su ūkio subjektų veiklos priežiūra, jai netaikytinos*“ (Lietuvos Respublikos finansų ministerijos 2021 m. rugpjūčio 9 d. raštas Nr. 6K-2104790 „Dėl įstatymo nuostatų taikymo“) [↑](#footnote-ref-1)
2. „*Atsižvelgiant į tai, kad nei Lietuvos Respublikos indėlių ir įsipareigojimų investuotojams draudimo įstatyme, nei kituose teisės aktuose nėra numatyta, jog Įmonė turi teisę ūkio subjektams taikyti poveikio priemones, todėl Įmonė nelaikytina ūkio subjektų veiklos priežiūrą atliekančiu subjektu <...>*.“ (Lietuvos Respublikos finansų ministerijos 2015 m. spalio 26 d. raštas Nr. 6K-1507781 „Dėl valstybės įmonės „Indėlių ir investicijų draudimas“ įtraukimo į priežiūros funkcijas atliekančių institucijų sąrašą“) [↑](#footnote-ref-2)